Kvinne alvorlig skadet i knivstikking i Oslo
- Kvinnen er trolig ikke livstruende, men alvorlig skadet, sier operasjonsleder Tore Solberg i Oslo politidistrikt til VG Nett. - En person er pågrepet og siktet i saken. Han er nå satt i arrest og vil bli avhørt på dagen i morgen, sier Ole-Petter Jacopsen ved kriminalvakten i Oslo politidistrikt til VG Nett. Den siktede personen i 50-årene som er siktet for drapsforsøk ble pågrepet like ved åstedet. Både den pågrepne mannen og kvinnen som ble stukket, er kjent av politiet fra før, bekrefter Jacobsen. Mannen er ikke fremstilt for varetektsfengsling. Vitner til hendelsen ble avhørt av politiet på åstedet. Kriminalteknikere jobber ved åstedet i Dælenenggata. Det er blant annet funnet blod i oppgangen der knivstikkingen skal ha skjedd. Politiet vet foreløpig ikke hva som er årsaken til at kvinnen ble stukket. - Det er noe av det vi må finne ut av. Nå har vi siktede i vår varetekt, og han skal avhøres lørdag, forklarer Jacobsen. Politiet fikk melding om knivstikkingen ved halv åtte-tiden fredag kveld. VG Nett/NTB
En kvinne i 40-årene ble fredag kveld kjørt til sykehus med alvorlige skader etter at hun ble knivstukket i Dælenenggata i Oslo.